บลจ.บัวหลวงพร้อมรุกกองเลี้ยงชีพ
บลจ.บัวหลวงรุกกองทุนสำรองเลี้ยงชีพ เตรียมคลอดกองทุนพูลฟันด์ ทางเลือกลูกค้าเกษียณในอีก 1-2 ปี ไม่เสี่ยงสูง ปีหน้าคิวปั้นกองทุนส่วนบุคคล
23 ธ.ค. 2553

บลจ.บัวหลวงรุกกองทุนสำรองเลี้ยงชีพ เตรียมคลอดกองทุนพูลฟันด์ ทางเลือกลูกค้าเกษียณในอีก 1-2 ปี ไม่เสี่ยงสูง ปีหน้าคิวปั้นกองทุนส่วนบุคคล
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง เปิดเผยว่า เมื่อวันที่ 23 ธ.ค.ที่ผ่านมาสำนักงานกองทุนสงเคราะห์การทำสวนยาง (สกย.) ได้ลงนามสัญญาแต่งตั้งบลจ.บัวหลวงให้บริหารกองทุนสำรองเลี้ยงชีพสำนักงานกองทุนสงเคราะห์การทำสวนยาง ซึ่งจดทะเบียนแล้ว มูลค่ากองทุน 2,000 ล้านบาท สัญญา 2 ปี เริ่มตั้งแต่วันที่ 1 ม.ค.2554-31 ธ.ค.2555
"จากเดิมสกย.ให้ธนาคารกรุงเทพซึ่งเป็นบริษัทแม่ของบลจ.บัวหลวงบริหารให้เป็นเวลา 2 รอบสัญญาๆ ละ 2 ปี ตั้งแต่ปี 2550 เป็นต้นมา แต่หลังจากธนาคารกรุงเทพโอนธุรกิจกองทุนสำรองเลี้ยงชีพและกองทุนส่วนบุคคลมาอยู่ที่บลจ.บัวหลวง ตั้งแต่วันที่ 1 มี.ค.2553 ทำให้บลจ.บัวหลวงบริหารรกองทุนให้สกย.มา 10 เดือน"นางวรวรรณ กล่าว
นายชัยวัฒน์ ฉันติกุล รองผู้อำนวยการสกย. กล่าวว่า ปัจจุบันกองทุนสำรองเลี้ยงชีพของสกย.มี 2 นโยบาย คือ กองแรก ลงทุนในตราสารหนี้ 100% มีมูลค่ากองทุน 1,821 ล้านบาท และผลตอบแทนตั้งแต่ต้นปีถึงวันที่ 30 พ.ย.2553 อยู่ที่ 6.17% ดัชนีมาตรฐานอยู่ที่ 6.97% และกองสอง ลงทุนตราสารหนี้ 80% และหุ้น 20% มูลค่ากองทุน 198 ล้านบาท ผลตอบแทนตั้งแต่ต้นปีถึงวันที่ 30 พ.ย.อยู่ที่ 2.40% 
นายหรรสา สุสายัณห์ กรรมการผู้จัดการกลุ่มธุรกิจกองทุนสำรองเลี้ยงชีพและกองทุนส่วนบุคคล กล่าวว่า ปัจจุบันบลจ.บัวหลวงเตรียมตั้งกองทุนกลางหรือพูลฟันด์ เพื่อเป็นทางเลือกให้สมาชิกกองทุนสำรองเลี้ยงชีพที่จะเกษียณใน 1-2 ปีข้างหน้า โดยเปิดให้สมาชิกกองทุนสำรองเลี้ยงชีพทั้งกองทุนเดี่ยวหรือกองทุนร่วมสามารถเข้ามาลงทุนได้ โดยกองทุนจะเน้นลงทุนในกองทุนตราสารหนี้หรือกองทุนตลาดเงินซึ่งผลตอบแทนสูงกว่าเงินฝากและไม่ผันผวนเรื่องราคาตลาด
นางวรวรรณ กล่าวเพิ่มว่า ปีนี้บลจ.บัวหลวงได้ปรับโครงสร้างองค์กรและระบบภายในเพื่อรองรับธุรกิจกองทุนสำรองเลี้ยงชีพและกองทุนส่วนบุคคลแล้ว โดยวางสโลแกนธุรกิจกองทุนสำรองเลี้ยงชีพ บลจ.บัวหลวงมิตรแท้ตลอดเส้นทางลงทุน ซึ่งในปีหน้าจะรุกกองทุนส่วนบุคคลมากขึ้น โดยจะสรุปแผนได้ในไตรมาส 1 ปี 2554
"แม้ปีนี้หุ้นจะให้ผลตอบแทนดีแต่ไม่ได้ยืนยันว่าจะดีทุกปี เพราะบางปีหุ้นก็ขาดทุน จึงจะเน้นให้ความรู้ลูกค้าเข้าใจการลงทุนและรู้จักความเสี่ยงของตัวเอง เพื่อเลือกการลงทุนให้เหมาะสม"นางวรวรรณ กล่าว 
บลจ.บัวหลวงมีสินทรัพย์ภายใต้การบริหาร (เอยูเอ็ม) 2.08 แสนล้านบาท แบ่งเป็นกองทุนรวม 1.61 แสนล้าน ณ 26 พ.ย.2553 ส่วนกองทุนสำรองเลี้ยงชีพ ณ วันที่ 31 ต.ค.2553 อยู่ที่ 4.56 หมื่นล้านบาท กองทุนส่วนบุคคล 1.68 พันล้านบาท